Paġna Din il-pubblikazzjoni tinkludi mistoqsijiet bil-miktub magħmula mill-Membri tal-Parlament Ewropew u t-tweġibiet tagħhom mogħtija minn istituzzjoni tal-Unjoni Ewropea. Għal kull mistoqsija u tweġiba, il-verżjoni tal-lingwa oriġinali hija ppreżentata qabel traduzzjoni possibbli. F'xi każijiet, jista' jkun li r-risposta tingħata b'lingwa differenti minn dik tal-mistoqsija. Dan jiddependi mil-lingwa li jaħdem biha l-kumitat li jkun intalab jagħti tweġiba. Dawn il-mistoqsijiet u tweġibiet huma ppubblikati skont l-Artikoli 117 u 118 tar-Regoli tal-Proċedura tal-Parlament Ewropew. Il-mistoqsijiet u t-tweġibiet kollha jistgħu jinqraw fis-sit elettroniku tal-Parlament Ewropew (Europarl) taħt l-intestatura Mistoqsijiet Parlamentari: Grupp tal-Partit Popolari Ewropew (Demokristjani) Grupp tal-Alleanza Progressiva tas-Socjalisti u d-Demokratici fil-Parlament Ewropew Grupp tal-Alleanza tal-Liberali u d-Demokratiċi għall-Ewropa Grupp tal-Konservattivi u Riformisti Ewropej Grupp tal-Ħodor/Alleanza Ħielsa Ewropea Grupp Konfederali tax-Xellug Magħqud Ewropew - Xellug Aħdar Nordiku Grupp għall-Ewropa Ħielsa u Demokratika Bejn Mejju u Awwissu 2013, il-Kummissjoni nediet konsultazzjoni pubblika dwar il-qafas ta' politika ġdid tal-UE dwar is-sikurezza u s-saħħa okkupazzjonali. L-għan ewlieni ta' din il-konsultazzjoni kien li jinġabru l-għarfien u l-kontribuzzjonijiet tal-pubbliku wara l-evalwazzjoni tal-Istrateġija Ewropea dwar is-Saħħa u s-Sikurezza fuq il-Post tax-Xogħol 2007-2012. Din kellha tgħin biex jiġu identifikati sfidi attwali u futuri fil-qasam tas-sikurezza u s-saħħa okkupazzjonali, u jiġu identifikati modi dwar kif jistgħu jiġu indirizzati dawn l-isfidi. Il-Kummissjoni tista' tipprovdi skeda taż-żmien għat-tnedija tal-istrateġija mġedda li jmiss? Wara l-konsultazzjoni pubblika, il-Kummissjoni tista' telenka l-prijoritajiet ewlenin tal-istrateġija mġedda li jmiss? Il-Kummissjoni x'miżuri ser tieħu biex tissorvelja l-implimentazzjoni tal-istrateġija mġedda fl-Istati Membri? Sar xogħol ta' analiżi bir-reqqa bil-ħsieb li jitħejja l-qafas futur tal-politika tal-UE dwar is-Saħħa u s-Sigurtà fuq il-post tax-xogħol Dan kien jinkludi evalwazzjoni fil-fond tal-Istrateġija preċedenti tal-UE dwar is-Saħħa u s-Sigurtà fuq il-Post tax-Xogħol 2007-2012, konsultazzjoni mal-partijiet interessati rilevanti bħall-Kumitat Konsultattiv dwar is-Saħħa u s-Sigurtà fuq il-Post tax-Xogħol u l-Kumitat tal-Ispetturi Għolja tax-Xogħol, u l-ġbir ta' feedback mill-pubbliku permezz ta' konsultazzjoni pubblika mnedija fil-31 ta' Mejju 2013. L-elementi kollha msemmija hawn fuq jipprovdu kontribut siewi ħafna fir-rigward tal-adozzjoni ta' qafas politiku ġdid tal-UE dwar is-saħħa u s-sigurtà fuq il-post tax-xogħol li jistgħu jkunu previsti matul l-ewwel kwart tal-2014. Il-Kummissjoni qed tistħarreġ fil-fond aktar minn 500 tweġiba li rċeviet wara l-konsultazzjoni pubblika dwar il-qafas ta' politika l-ġdid tal-UE dwar is-saħħa u s-sigurtà okkupazzjonali. In-numru sinifikanti ta' tweġibiet juri l-interess f'din il-kwistjoni. It-tweġibiet ikopru firxa kbira ta' partijiet interessati, inklużi l-gvernijiet, l-imsieħba soċjali, l-NGOs, u kumpaniji u ċittadini individwali. Analiżi preliminari tat-tweġibiet turi li l-konsultazzjoni tipprovdi lill-Kummissjoni b'indikazzjonijiet utli ħafna dwar il-prijoritajiet u l-azzjonijiet biex tkompli ttejjeb il-politika tal-UE dwar is-saħħa u s-sigurtà fuq il-post tax-xogħol. Il-Kummissjoni se tqis ir-riżultati tal-konsultazzjoni pubblika meta tistabbilixxi l-prijoritajiet ewlenin tal-qafas futur tal-politika tal-UE dwar is-sikurezza u s-saħħa fuq il-post tax-xogħol. Il-modalitajiet biex tissorvelja l-implimentazzjoni tal-qafas politiku futur imsemmi jiġu definiti fi stadju aktar tard. Huwa essenzjali li l-livelli ta' tluq bikri mill-iskola jonqsu sabiex jintlaħqu numru ta' għanijiet ewlenin fl-istrateġija Ewropa 2020, peress li dan hu wieħed mill-fatturi ta' riskju primarji għall-qgħad, il-faqar u l-esklużjoni soċjali. Fatturi magħrufin li jwasslu għal tluq bikri mill-iskola huma r-riżultati ħżiena u l-problemi soċjali jew dawk relatati mal-familja. Madankollu, dawn il-kawżi diġà jagħtu lok għal assenteiżmu fl-iktar stadji bikrin tal-edukazzjoni, din hi problema frekwenti li mhijiex riċerkata b'mod estensiv. Sabiex jiġi miġġieled l-assenteiżmu f'dawn l-istadji bikrin tal-edukazzjoni, xi pajjiżi, bħal Malta, għandhom leġiżlazzjoni li żżomm lill-ġenituri responsabbli tal-assenteiżmu tat-tfal tagħhom fl-iskejjel primarji u sekondarji pubbliċi, iżda għall-maġġoranza tal-Istati Membri l-oħra dan mhuwiex il-każ. Ġew stabbiliti miri nazzjonali sabiex jonqos it-tluq bikri mill-iskola, iżda mhux għal assenteiżmu fi stadji iktar bikrin. Fid-dawl ta' dan; Il-Kummissjoni tista' tipprovdi data dwar l-assenteiżmu fl-iskejjel primarji u sekondarji fl-Istati Membri? Il-Kummissjoni tħaddan il-fehma li l-kawżi tat-tluq bikri mill-iskola għandhom ikunu miġġielda fi stadji iktar bikrin tal-edukazzjoni? Il-Kummissjoni, xi programmi u strateġiji biħsiebha tintroduċi sabiex tonqos il-problema tal-assenteiżmu fl-edukazzjoni primarja u sekondarja? L-Istati Membri għandhom responsabbiltà sħiħa għall-organizzazzjoni u l-evalwazzjoni tas-sistemi edukattivi tagħhom. Dan jinkludi li jiddefinixxu r-regoli dwar l-attendenza obbligatorja, kif ukoll li jistipulaw ir-responsabbiltajiet tal-iskejjel, tal-għalliema, u tal-awtoritajiet fil-monitoraġġ ta' din l-attendenza. Is-sistemi għas-sorveljanza tal-assenteiżmu jvarjaw minn pajjiż għal ieħor, u għalhekk ma hemmx dejta paragunabbli disponibbli fuq livell Ewropew. Il-Kummissjoni tirrikonoxxi li l-assenteiżmu mill-iskola huwa problema serja li tista' tabilħaqq tindika li student ikun beda t-triq tan-niżla lejn tluq bikri mill-iskola (ESL). Rakkomandazzjoni tal-Kunsill tal-2011 tistieden lill-Istati Membri jadottaw strateġiji komprensivi bbażati fuq l-evidenza u li jinkludu miżuri ta' prevenzjoni, intervent u kumpens biex jiġi miġġieled it-tluq bikri mill-iskola. F'dan il-kuntest, miżuri ta' prevenzjoni li jindirizzaw l-iżvilupp ta' tipi ta' mġiba li tista' twassal għal tluq bikri mill-iskola huma importanti. L-azzjonijiet ta' politika żviluppati fil-livell Ewropew fi ħdan l-istrateġija tal-2020 għall-Edukazzjoni u t-Taħriġ għandhom l-għan li jappoġġjaw lill-Istati Membri biex itejbu s-sistemi tagħhom tal-edukazzjoni, permezz ta' tagħlim bejn il-pari u evalwazzjonijiet bejn il-pari ta' politiki nazzjonali biex jiġi miġġieled it-tluq bikri mill-iskola. Dan ix-xogħol ta' kooperazzjoni ta' politika u ta' kondiviżjoni tal-aħjar prattiki se jkompli. Barra minn hekk, il-programm Erasmus+ il-ġdid se joffri ħafna possibbiltajiet biex partijiet interessati li huma attivi fil-qasam tal-edukazzjoni jiżviluppaw proġetti li jindirizzaw kwistjonijiet ta' tħassib komuni bħall-assenteiżmu mill-iskola.
Extracted from C_263_2014.html